Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra b), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 424/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR GARANTEREDE TRADITIONELLE SPECIALITETER

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Mozzarella«

EU nr.: TSG-IT-0001-AM01 —11.9.2019

1. Ansøgende sammenslutning og legitim interesse

Sammenslutningens navn: Latterie Soligo, Fattorie Marchigiane, Alival s.p.a

Adresse: Montemaggiore al Metauro 61030 (PU), Italien

Tlf.: + 39 072157961

E-mail: fama@trevalli.cooperlat.it

Producenterne kan indgive en ændringsansøgning i overensstemmelse med bestemmelserne i ministerielt dekret nr. 12511 af 14. oktober 2013 og repræsenterer alle producenterne af »Mozzarella« GTS.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☒ Produktets betegnelse

☐ Beskrivelse af produktet

☐ Produktionsmetode

☒ Andet: ændring af beskyttelsesordningen, der bliver til »registrering med forbehold af betegnelsen« i stedet for »registrering uden forbehold af betegnelsen«.

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, fjerde afsnit, i forordning (EU) nr. 1151/2012 — af varespecifikationen for en registreret GTS.

5. Ændring(er)

Betegnelse

Ændringen vedrører produktets betegnelse og består i at tilføje præciseringen »tradizionale (traditionel)« til betegnelsen »Mozzarella«, således at den foreslåede betegnelse bliver følgende: »Mozzarella Tradizionale«.

Betegnelsen »Mozzarella Tradizionale« gør det mulig omgående at identificere produktet, og af navnet fremgår også de oplysninger, der allerede er blevet præsenteret i varespecifikationen med hensyn til produktets traditionelle egenskaber og produktionsmetode.

Som præcist angivet i den del, der beskriver grundlaget, er formålet med varespecifikationen således at regulere mozzarella i den mest traditionelle form Betegnelsen svarer således til den betegnelse, der anvendes almindeligvis af forbrugeren til at betegne produktet.

Andet

Beskyttelsesordningen: ændring, der bliver til »registrering med forbehold af betegnelsen« i stedet for »registrering uden forbehold af betegnelsen«.

Desuden foreslås ændringen med henblik på at beskytte registreringen af det pågældende produkt, fordi det ikke længere er muligt at registrere betegnelser for landbrugs- og fødevareprodukter som garanterede traditionelle specialiteter uden forbehold, og at de betegnelser i overensstemmelse med artikel 25, stk. 2, i Europa-Parlamentets og Rådets forordning (EU) nr. 1151/2012, der er registreret i overensstemmelse med kravene i artikel 13, stk. 1, i forordning (EF) nr. 509/2006, herunder betegnelser, der er registreret på grundlag af ansøgninger som omhandlet i nærværende forordnings artikel 58, stk. 1, andet afsnit, kan anvendes alene indtil den 4. januar 2023 på de betingelser, der er fastsat i forordning (EF) nr. 509/2006.

Det foreslås derfor at ændre beskyttelsesordningen for de garanterede traditionelle specialiteter ved at tilpasse den til den ordning, som GTS'er, der er registreret i henhold til forordning (EU) nr. 1151/2012, nyder godt af. »Mozzarella Tradizionale« GTS vil kunne nyde godt af betegnelsesforbeholdet. Der anmodes alene om forbehold af betegnelsen med henvisning til hele betegnelsen (»Mozzarella Tradizionale«) og ikke for dele af betegnelsen.

VARESPECIFIKATION FOR EN GARANTERET TRADITIONEL SPECIALITET

»Mozzarella Tradizionale«

EU nr.: TSG-IT-0001-AM01 — 11.9.2019

»Italien«

1. Betegnelse, der skal registreres

»Mozzarella Tradizionale«

2. Produkttype (jf. bilag XI)

1.3 Oste

3. Begrundelse for registrering

3.1. Produktet

☒ er resultatet af en produktionsmåde, forarbejdning eller sammensætning, som svarer til den traditionelle praksis for det pågældende produkt eller den pågældende fødevare

☐ er fremstillet af de råvarer eller ingredienser, der traditionelt har været anvendt.

3.2. Betegnelsen

☐ har traditionelt været brugt til at betegne det bestemte produkt

☒ udtrykker produktets traditionelle eller særlige karakter.

4. Beskrivelse

4.1. Beskrivelse af det produkt, som betegnelsen i punkt 1 henviser til, herunder dets vigtigste fysiske, kemiske, mikrobiologiske eller organoleptiske kendetegn, som viser produktets særlige egenart (artikel 7, stk. 2, i nærværende forordning)

»Mozzarella Tradizionale« er en frisk, blød (jf. definitionen i Codex Alimentarius) og syrnet »pasta filata«-ost. Den kan være kugleformet (20-250 g), evt. med et lille »hoved«, eller flettet (med en vægt på mellem 125 og 250 g).

»Mozzarella Tradizionale« pakkes i en beskyttende emballage og markedsføres i en konserveringsvæske bestående af vand, der eventuelt er saltet. Denne væske er i direkte kontakt, hvis emballagen er hermetisk, eller siver igennem, hvis emballagen er perforeret eller gennemtrængelig

Organoleptiske egenskaber:

Udseende:

— ingen skorpe, men et blødt skind

— glat og blank overflade, homogen, mælkehvid

— ostemasse med en typisk trådet struktur, der er mere tydelig i begyndelsen, med en lagopdeling, som ved skæring og let tryk afgiver en mælkeagtig væske. Ostemassen kan indeholde »lommer«, hvor der samler sig væske

— ingen huller

— farve: mælkehvid, homogen, uden pletter og striber

— Konsistens: blød og let elastisk

— Smag: karakteristisk, velsmagende, frisk og let syrlig

— Aroma: karakteristisk, vellugtende, fin, af let syrnet mælk

Kemiske egenskaber:

— fedtindhold i tørstoffet: mindst 44 % vægtprocent

— vandindhold: kugleformet: 58-66 vægtprocent fletning: 56-62 % vægtprocent

— vandindhold i den fedtfri del: 69-80 % vægtprocent

— fosfataseaktivitet ikke over 12 μg fenol pr. gram ost

— pH-værdi i ostemassen: 5,1 - 5,6

— L(+)-mælkesyre: over 0,2 % i prøver, der er analyseret højst tre dage efter tilvirkningen

— natriumklorid (NaCl): i prøver højst 1 vægtprocent:

— valleprotein: højst 10 mg pr. 100 g protein.

Mikrobiologiske egenskaber:

Karakteristisk mikroflora, der er resistent over for strækningsprocessen, i en mængde på mindst 107 kolonidannende enheder pr. ml i prøver, der er analyseret højst tre dage efter tilvirkningen.

Opbevaring:

Produktet opbevares ved 0-4 ° C. Højeste opbevaringstemperatur anføres på etiketten ligesom sidste holdbarhedsdato, der angives med teksten »sidste anvendelsesdato ….« efterfulgt af dag og måned.

4.2. Beskrivelse af den fremstillingsmetode for det produkt, som betegnelsen under punkt 1 henviser til, som producenterne skal følge, herunder eventuelt arten og beskaffenheden af de råvarer eller ingredienser, der anvendes, og metoden til fremstilling af produktet (artikel 7, stk. 2, i nærværende forordning)

Omfatter udelukkende følgende faser, som skal gennemføres i et kontinuerligt forløb på samme bedrift:

— mælken forsyrnes eventuelt, men udelukkende med den naturlige mælkesyrekultur (1)

— mælken pasteuriseres ved mindst 71,7 °C i 15 sekunder eller behandles med lignende virkning

— mælken tilsættes den naturlige mælkesyrekultur

— der tilsættes flydende bovin løbe (med en pepsinaktivitet på mellem 20 og 30 %)

— koagulering af løbe ved 35-39 °C

— koaglet skæres, brydes og afdryppes

— koaglet syrnes til 5,0-5,4 pH, den syrnede ostemasse skæres i stykker

— ostemassen strækkes (termomekanisk varmebehandling af ostemassen med varmt vand, evt. med tilsætning af salt, til en sluttemperatur på 58-65 °C)

— ostemassen formes, mens den er varm

— den hærdes i koldt vand, evt. med tilsætning af salt

— pakning.

(1) Fremstilling af naturlig mælkesyrekultur

Fremstilling fra grunden

— ukølet rå mælk varmebehandles ved mindst 63 °C i minimum 15 min. (eller en anden kombination af temperatur og varighed, der giver samme virkning)

— afkøling til inkubationstemperaturen (42-50 °C)

— inkubation til en surhedsgrad på 14-24 °SH pr. 100 ml

— afkøling til under 8 °C

— opbevares afkølet ved højst 4 °C.

Efterfølgende mælkesyrekulturer

— rå, evt. afkølet mælk tilsættes mindst 4 % færdig mælkesyrekultur

— varmebehandling som ovenfor

— afkøling til inkubationstemperaturen (42-50 °C)

— inkubation til en surhedsgrad på 14-24 °SH pr. 100 ml

— afkøling til under 8 °C

— opbevares afkølet ved højst 4 °C.

Brugsklar mælkesyrekultur

Brugsklar mælkesyrekultur skal:

— have en surhedsgrad på 16-30 °SH pr. 100 ml

— have et mindsteindhold af Streptococcus thermophilus på 108 kolonidannende enheder pr. ml

— have en negativ fosfataseaktivitet

— anvendes i produktionen senest tre dage efter fremstillingen.

4.3. Beskrivelse af de centrale elementer til dokumentation for produktets traditionelle egenart (artikel 7, stk. 2, i den relevante forordning)

»Mozzarella Tradizionale« er en ost, der fremstilles efter en traditionel metode til produktion af frisk »pasta filata«-ost, som har rødder langt tilbage i den italienske mejeritradition.

I produktets mest traditionelle form, som det her drejer sig om i denne varespecifikation, skal det fremstilles af sødmælk, der leveres ubehandlet til mejeriet, dog evt. med justeret fedtindhold. Den afgørende faktor er den naturlige mælkesyrekultur, der skal fremstilles af mælk, der hidrører fra mejeriets leveranceområde, og som anvendes på stedet. Den består af en mælkesyrekultur, der er karakteriseret ved varmeresistens, hurtig udvikling og syrning. Den fremstilles ved selektiv dyrkning af den mælkemikroflora, der er naturligt forekommende i den rå mælk, og som afspejler den oprindelige mikrobiologiske kvalitet.

En korrekt fremstillet naturlig mælkesyrekultur indeholder normalt en ikke nærmere bestemt blanding af Streptococcus thermophilus-stammer og evt. enterokokker og varmeresistente mælkesyrebakterier. Hele denne mælkesyrebakterieflora er med til at give produktet sine endelige egenskaber.

(1) EUT L 343 af 14.12.2012, s. 1.